Hafa tekið á móti um 4.000 tonn af kolmunna á undanförnum dögum Á undanförnum dögum hafa alls borist um 4.000 tonn af kolmunna til fiskmjölsverksmiðju HB Granda á Akranesi og þar er nú unnið allan sólarhringinn á tveimur tólf tíma vöktun . Stóra verksmiðjan er keyrð á fullum afköstum vegna bræðslu á kolmunna en ný framleiðslulína , sem tekin var í notkun fyrir nokkru , er hins vegar nýtt til framleiðslu á beinamjöli , að því er fram kemur á vef HB Granda . Að sögn Almars Sigurjónssonar , rekstrarstjóra fiskmjölsverksmiðju HB Granda , kom Ingunn AK með um 1.800 tonna kolmunnaafla til Akraness í síðustu viku og í kjörfarið fylgdu Faxi RE og Lundey NS með um 1.100 tonna afla hvort skip . Hann reiknar ekki með því að fá meira af kolmunna til bræðslu á næstunni enda sé verksmiðjan á Vopnafirði að komast í gang að nýju eftir stækkun og endurbætur og notar þar að auki eingöngu innlenda orkugjafa að öllu jöfnu . ,, Þeir liggja betur við miðunum og við fáum væntanlega ekki meira af kolmunna hingað nema það verði þeim mun meiri kraftur í veiðunum , “ segir Almar Sigurjónsson en samkvæmt upplýsingum hans var unnið úr um 10.000 tonnum af skorinni loðnu á Akranesi á meðan hrognatöku og –frystingu stóð .